Vermeende verkragter geskors ná student sterf | Maroela Media
Khensani Maseko. Foto: Instagram
Die Rhodes Universiteit in Grahamstad in die Oos-Kaap het die vermeende verkragter van Khensani Maseko (23) geskors nadat Maseko haar eie lewe ná die beweerde verkragting geneem het.
Die universiteit het Maandagaand in 'n verklaring gesê die vermeende oortreder het Maandagoggend 'n skorsingskennisgewing ontvang, op dieselfde dag dat Maseko met die universiteit se ondersteuning- en ondersoekspan oor die beweerde verkragting sou vergader het.
Maroela Media het vroeër berig Maseko, 'n BA-derdejaarstudent, se dood het skokgolwe deur die Rhodes-studentegemeenskap gestuur. Hoewel die universiteit geen amptelike bevestiging van die oorsaak van haar dood gegee het nie, is daar wyd berig dat sy haarself Vrydag by haar huis in Johannesburg om die lewe gebring het nadat sy in Mei vanjaar die slagoffer van verkragting was.
Maseko het Vrydag op haar Instagram-profiel 'n swart agtergrond met twee datums daarop geplaas. Die eerste is haar geboortedatum, 24 Julie 1995. Die tweede, haar sterfdatum. Onderaan dié plasing het sy geskryf: "No one deserves to be raped!" [sic]
Die universiteit het Maandagaand bevestig dat Maseko verlede Maandag (30 Julie) die beweerde verkragting by die instansie aangemeld het. "Die universiteit het onmiddellik met haar familie in verbinding getree wat die volgende dag van Johannesburg na Grahamstad gekom het vir 'n vergadering, waarna hulle besluit het om Khensani vir 'n rukkie huis toe te neem. Daar is ook by die vergadering ooreengekom dat die Rhodes Universiteit die saak sal opvolg," lui die verklaring.
'n Skermskoot van die laaste plasing op Khensani Maseko se Instagram-profiel.
"Khensani sou vandag [Maandag] teruggekeer het universiteit toe om met die ondersteuning- en ondersoekspan te vergader. Die universiteit, tesame met die SAPD en die Nasionale Vervolgingsgesag, dring aan op 'n geregtelike ondersoek na Khensani se dood. Die tragiese afsterwe van Khensani sal nie die einde beteken van die ondersoek rakende die omstandighede wat tot haar dood gelei het nie."
Die universiteit het gesê toetse, praktiese eksamens en take is tot volgende week uitgestel en studente sal vandag deelneem aan 'n optog na die Setlaarsmonument. Die universiteit hou tradisioneel sy gradeplegtighede by dié monument en dit sou die plek wees waar Maseko haar studenteloopbaan sou afsluit. "Die kwessie rakende seksuele toestemming sal in 'n reeks gesprekke bespreek word wat oopgestel sal wees vir almal op die kampus."
Beraders is ook ontplooi om enigiemand by te staan wat deur die voorval geraak is. 'n Span is aangestel om 'n volledige program vir die bewusmaking van en die stryd teen geslagsgebaseerde geweld by die universiteit te ontwikkel. Alle vlae op die universiteitskampus sal ook halfmas wapper tot ná Maseko se begrafnis.
Dr. Sizwe Mabizela, visekanselier van die universiteit, het gesê Maseko se dood plaas die kollig op die vlaag van geslagsgebaseerde geweld in die samelewing. "Ons is beroof van 'n ongelooflike jong vrou wat bestem was om 'n ingrypende rol in ons samelewing te speel," het Mabizela gesê.
Die universiteit het versoek dat die privaatheid van Maseko se familie in hierdie tydperk van rou gerespekteer word.
Drie mense verskeur toe honde oor heining spring
Sò jammer Khensani, dat iemand jou op so wrede manier 'doodgemaak' het; hy het jou hele lewe van jou weggevat. En jy was so pragtige jong dame. Mag jy in vrede rus.
To Khensani's parents: my sincere condolences for the loss of your beautiful daughter. I wish I could hold you both for a minute. I will pray for you!
Khensani…. you are right. So mooi kind. RIP
Baie erg! Groot verlies; pragtige meisie.
Verban alle pornografie; die begin vd euwel dade.
So tragies dat sy tot so n daad moes oorgaan. Laat di verkragter ook sy pyn en lyding deurmaak soos di jong meisie moes. Sterkte aan di ouers wat n kind an di dood moes afstaan